b"\n_START_ARTICLE_\nCharlie Brooker's Screenwipe\n_START_SECTION_\nFormatas\n_START_PARAGRAPH_\nScreenwipe \xe2\x80\x93 tai laida, da\xc5\xbenai kand\xc5\xbeiai analizuojanti kitas televizijos laidas, j\xc5\xb3 \xc5\xbeanrus, kain\xc4\x85, k\xc5\xabrybos ir atrankos procesus. Ch. Brooker ypating\xc4\x85 d\xc4\x97mes\xc4\xaf skiria ma\xc5\xbeiau \xc5\xbeinomiems palydovin\xc4\x97s ir kabelin\xc4\x97s televizijos kanalams, dedikuotiems lo\xc5\xa1imui, preki\xc5\xb3 pardavimui ir horoskopams. Jis tiria galim\xc4\x85 televizijos \xc4\xaftak\xc4\x85 visuomenei ir da\xc5\xbenai laid\xc5\xb3 sukeliamus nepilnaverti\xc5\xa1kumo, baim\xc4\x97s, neramumo bei depresijos jausmus. Viena Screenwipe epizodo dali\xc5\xb3 b\xc5\xabna skiriama teigiamiems atsiliepimams ir analizuoja laid\xc5\xb3  \xc5\xbeanro bei turinio patrauklumo prie\xc5\xbeastis._NEWLINE_Didel\xc4\x97 laidos dalis filmuojama Ch. Brooker svetain\xc4\x97je, kurioje j\xc4\xaf matome s\xc4\x97dint\xc4\xaf ant sofos prie\xc5\xa1ais savo televizori\xc5\xb3 ir ne\xc5\xa1iojam\xc4\x85j\xc4\xaf kompiuter\xc4\xaf. Kalb\xc4\x97damasis su kamera, jis da\xc5\xbenai u\xc5\xbegaulioja ar sarkasti\xc5\xa1kai komentuoja tai, k\xc4\x85 tuo metu rodo televizija. Tokie ved\xc4\x97jo pasisakymai b\xc5\xabna pertraukiami komentuojam\xc5\xb3 televizijos laid\xc5\xb3 i\xc5\xa1trauk\xc5\xb3._NEWLINE_Likusi\xc4\x85j\xc4\x85 Screenwipe dal\xc4\xaf Brooker pristatin\xc4\x97ja segmentus apie televizij\xc5\xb3 programas, \xc4\xafvairius laid\xc5\xb3 \xc5\xbeanrus ir j\xc5\xb3 gamybos ypatumus. \xc5\xa0ios dalies metu ai\xc5\xa1kinamos temos dalyvius vaidina laidos k\xc5\xabrimo komanda. Screenwipe ne tik sugeba prajuokinti \xc5\xbei\xc5\xabrov\xc4\x85 kand\xc5\xbeiomis pastabomis bei sarkazmu, bet ir moko apie pain\xc5\xb3 televizijos pramon\xc4\x97s pasaul\xc4\xaf.\n_START_SECTION_\nHumoras\n_START_PARAGRAPH_\nLaidos juokai da\xc5\xbeniausiai b\xc5\xabna sarkasti\xc5\xa1ki bei kand\xc5\xabs. Ch. Brooker kartais perd\xc4\x97tai morali\xc5\xa1kai lygina menamas tam tikr\xc5\xb3 televizijos program\xc5\xb3 pa\xc5\xbei\xc5\xabras ir min\xc4\x97t\xc5\xb3 pa\xc5\xbei\xc5\xabr\xc5\xb3 logines pasekmes jeigu \xc5\xa1ios egzistuot\xc5\xb3 realiame pasaulyje._NEWLINE_Ch. Brooker gars\xc4\x97ja neigiamu toki\xc5\xb3 realyb\xc4\x97s \xc5\xa1ou kaip Big Brother (lietuvi\xc5\xa1kas atitikmuo Akvariumas) bei The X Factor (atitikmuo: Kelias \xc4\xaf \xc5\xbevaig\xc5\xbedes) vertinimu ir skiria kand\xc5\xbeias pastabas j\xc5\xb3 \xc5\xbei\xc5\xabrovams._NEWLINE_Laidos ved\xc4\x97jas da\xc5\xbenai rodo \xc4\xafvairi\xc5\xb3 televizijos serial\xc5\xb3 \xc4\xafra\xc5\xa1us juos komentuodamas ir ironi\xc5\xa1kai lygindamas su kitomis laidomis, filmais etc. taip pakeisdamas \xc5\xbei\xc5\xabrovo po\xc5\xbei\xc5\xabr\xc4\xaf \xc4\xaf filmuot\xc4\x85 med\xc5\xbeiag\xc4\x85. Ch. Brooker taip pat nevengia pasijuokti i\xc5\xa1 sav\xc4\x99s bei savo kuriamos laidos. _NEWLINE_Nepaisant Ch. Brooker menkinan\xc4\x8di\xc5\xb3 ir \xc5\xbeeid\xc5\xbeian\xc4\x8di\xc5\xb3 replik\xc5\xb3 apie \xc4\xafvairius televizijos \xc5\xa1ou bei \xc5\xbemones, kartais \xc5\xbei\xc5\xabrovai i\xc5\xa1girsta ir kai kurioms laidoms skirt\xc5\xb3 pagyrim\xc5\xb3. Ch. Brooker prisipa\xc5\xbeino m\xc4\x97gstantis tokius serialus kaip amerikie\xc4\x8di\xc5\xb3 The Shield, Deadwood, The Wire, Mad Men, nauj\xc4\x85j\xc4\xaf Battlestar Galactica bei naujai brit\xc5\xb3 kuriam\xc4\x85 Doctor Who. I\xc5\xa1 senesni\xc5\xb3 laid\xc5\xb3 Ch. Brooker i\xc5\xa1skiria Jacob Bronowski dokumentin\xc4\xaf serial\xc4\x85 The Ascent of Man ir giria ved\xc4\x97jo kalb\xc4\x97jimo manier\xc4\x85, informacijos pateikimo profesionalum\xc4\x85.\n_START_SECTION_\nAnimacija\n_START_PARAGRAPH_\nTelevizijos laidoje naudojama David Firth sukurta animacija, iliustruojanti Ch. Brooker ai\xc5\xa1kinamas temas apie laid\xc5\xb3 k\xc5\xabrim\xc4\x85, prodiusavim\xc4\x85 ir kitus su darbu televizijoje susijusius dalykus. Iki \xc5\xa1iol buvo panaudoti a\xc5\xa1tuoni animatoriaus k\xc5\xabriniai. D. Firth j\xc5\xb3 suk\xc5\xabr\xc4\x97 daugiau, ta\xc4\x8diau dal\xc4\xaf BBC atmet\xc4\x97 kaip pernelyg \xc5\xbeeid\xc5\xbeian\xc4\x8dias._NEWLINE_Kiekvienos serijos prad\xc5\xbeioje rodom\xc4\x85 animacij\xc4\x85 suk\xc5\xabr\xc4\x97 Flush Draw Studio.\n_START_SECTION_\nNewswipe\n_START_PARAGRAPH_\n2009 met\xc5\xb3 pavasar\xc4\xaf BBC Four prad\xc4\x97jo rodyti laid\xc4\x85 Newswipe, satyri\xc5\xa1kai ap\xc5\xbevelgen\xc4\x8di\xc4\x85 \xc5\xbeiniasklaid\xc4\x85. Sukurta ir vedama to paties Ch. Brooker, savo formatu ji primena Screenwipe, tik d\xc4\x97mes\xc4\xaf telkia ne \xc4\xaf televizij\xc4\x85 bendrai, o \xc4\xaf aktualiausias \xc5\xbeinias, j\xc5\xb3 pateikim\xc4\x85 visuomenei.\n_START_SECTION_\nCharlie Brooker\n_START_PARAGRAPH_\nBrit\xc5\xb3 komikas, ra\xc5\xa1ytojas, televizijos laid\xc5\xb3 ved\xc4\x97jas ir k\xc5\xabr\xc4\x97jas. Gim\xc4\x97 1971 m. kovo 3 d. Redinge, Berk\xc5\xa1yro grafyst\xc4\x97je. Jo humoro jausmas yra negailestingas, bedievi\xc5\xa1kas ir kand\xc5\xbeiai pesimistinis. Neseniai buvo nominuotas BAFTA apdovanojimui u\xc5\xbe penki\xc5\xb3 dali\xc5\xb3 siaubo dram\xc4\x85 Dead Set._NEWLINE_Ch. Brooker lank\xc4\x97 Vestminsterio universitet\xc4\x85 Londone, ta\xc4\x8diau nepara\xc5\xa1\xc4\x97 diplominio darbo, taigi jo nebaig\xc4\x97._NEWLINE_2000 m. laikra\xc5\xa1tyje The Guardian jis prad\xc4\x97jo ra\xc5\xa1yti skilt\xc4\xaf apie televizij\xc4\x85, pavadint\xc4\x85 Screen Burn, kuri tebespausdinama. B\xc5\xabtent \xc5\xa1iais straipsniais dalinai paremtas Screenwipe."